PRIJEDLOG

Na temelju članka 184. Zakona o socijalnoj skrbi (''Narodne novine'', broj 18/22., 46/22., 119/22., 71/23.), članka 54. stavak 1. Zakona o ustanovama (''Narodne novine'', broj 76/93., 29/97., 47/99., 35/08., 127/19., 151/22.), uz prethodnu suglasnost Vlade Republike Hrvatske, KLASA:\_\_\_\_\_\_\_\_\_\_, URBROJ:\_\_\_\_\_\_\_\_\_\_\_\_\_\_\_\_, od \_\_\_\_\_\_\_\_\_\_\_\_ 2023. godine, Upravno vijeće Hrvatskog zavoda za socijalni rad, na sjednici održanoj dana \_\_\_\_\_\_\_\_\_\_\_\_\_ 2023. godine, donijelo je

**IZMJENE**

**STATUTA HRVATSKOG ZAVODA ZA SOCIJALNI RAD**

## Članak 1.

U Statutu Hrvatskog zavoda za socijalni rad (''Narodne novine'', broj 134/22.) u članku 5. stavak 1. riječi: „Trg Nevenke Topalušić 1“, zamjenjuju se riječima: „Ulica Ivana Dežmana 6“.

## Članak 2.

U članku 17. stavak 9. točke 8., 14. i 17. mijenjaju se i glase:

„8. Županijska služba Primorsko-goranske županije, sa sjedištem u Rijeci, koja obuhvaća područne urede Opatija, Crikvenica, Krk, Cres-Lošinj i Rijeka“

„14. Županijska služba Osječko-baranjske županije, sa sjedištem u Osijeku, koja obuhvaća područne urede Našice, Đakovo, Beli Manastir, Valpovo, Donji Miholjac i Osijek“

„17. Županijska služba Splitsko-dalmatinske županije, sa sjedištem u Splitu, koja obuhvaća područne urede Makarska, Trogir, Sinj, Omiš, Imotski, Brač-Supetar, Solin, Kaštela i Split“.

## Članak 3.

Članak 31. se mijenja i glasi:

„(1) Ravnatelj ne može bez prethodne suglasnosti Upravnog vijeća poduzimati pravne poslove kojima se stječe nekretnina čija je vrijednost veća od 26.544,56 eura, kao ni pravne poslove o stjecanju, opterećenju ili otuđenju druge imovine čija je vrijednost veća od 132.722,81 eura.

(2) Uz suglasnost Upravnog vijeća i Ministarstva ravnatelj Zavoda može poduzimati pravne poslove o stjecanju, opterećenju ili otuđenju imovine čija je vrijednost veća od 663.614,04 eura.“

**Članak 4.**

U članku 34. stavak 2. mijenja se i glasi:

„ (2) Upravno vijeće čini devet članova, i to:

1. šest članova koje Vlada Republike Hrvatske imenuje na prijedlog ministra

2. jedan član predstavnik radnika Zavoda imenovan na način iz stavka 4. ovoga članka

3. jedan član kojeg Vlada Republike Hrvatske imenuje na prijedlog Gospodarsko-socijalnog vijeća iz redova reprezentativnih sindikata

4. jedan član kojeg Vlada Republike Hrvatske imenuje na prijedlog Gospodarsko-socijalnog vijeća iz redova poslodavaca.“

**Članak 5.**

Ove Izmjene Statuta Hrvatskog zavoda za socijalni rad po dobivenoj prethodnoj suglasnosti Vlade Republike Hrvatske objavljuju se u „Narodnim novinama“, i stupaju na snagu prvog dana od dana objave.

KLASA: 012-01/22-01/1

URBROJ: 139-100-01-03-23-5

Zagreb, \_\_\_\_\_\_\_\_\_\_\_ 2023. godine

 **PREDSJEDNICA UPRAVNOG VIJEĆA**

 Marija Barilić, dipl. iur.

**OBRAZLOŽENJE**

**prijedloga Izmjena Statuta Hrvatskog zavoda za socijalni rad**

Upravno vijeće Hrvatskog zavoda za socijalni rad, na sjednici održanoj dana 09. studenog 2022. godine, temeljem Odluke Vlade Republike Hrvatske, KLASA: 022-03/22-04/424; URBROJ: 50301-04/12-22-3 od 04. studenog 2022. godine, o davanju prethodne suglasnosti, donijelo je Statut Hrvatskog zavoda za socijalni rad, koji je objavljen u „Narodnim novinama“ broj 134/22, i na snazi je od 17. studenog 2022. godine.

Prijedlog Izmjena Statuta Hrvatskog zavoda za socijalni rad, izrađen je radi usklađivanja sa Zakonom o socijalnoj skrbi („Narodne novine“, broj 18/22., 46/22., 119/22., 71/23.) i Zakonom o uvođenju eura kao službene valute kao službene valute u Republici Hrvatskoj („Narodne novine“, broj 57/22), kao i radi izmjene sjedišta Hrvatskog zavoda za socijalni rad te nadopune sadržaja u dijelu pripadnosti pojedinih područnih ureda županijskim službama Hrvatskog zavoda za socijalni rad (u daljnjem tekstu: Zavod).

Izmjene Statuta odnose se na odredbe članka 5., članka 17. stavak 9. točke 8., 14. i 17., članka 31., i članka 34. stavak 2. Statuta.

Važećom odredbom članka 5. Statuta, sjedište Zavoda je u Zagrebu, Trg Nevenke Topalušić 1, a s obzirom da Središnja služba Zavoda posluje na adresi u Zagrebu, Ulica Ivana Dežmana 6, u prostoru, za zakup kojega je dobivena i prethodna suglasnost Ministarstva prostornoga uređenja, graditeljstva i državne imovine, predlaže se sjedište Zavoda utvrditi na adresi Ulica Ivana Dežmana 6, Zagreb.

Članak 17. stavak 9. točke 8., 14. i 17. Statuta mijenja se nadopunom sadržaja u dijelu pripadnosti područnih ureda županijskim službama Zavoda, i to područnih ureda Opatija, Crikvenica, Krk, Cres-Lošinj i Rijeka, Županijskoj službi Primorsko-goranske županije, područnih ureda Našice, Đakovo, Beli Manastir, Valpovo, Donji Miholjac i Osijek, Županijskoj službi Osječko-baranjske županije, te područnih ureda Makarska, Trogir, Sinj, Omiš, Imotski, Brač-Supetar, Solin, Kaštela i Split, Županijskoj službi Splitsko-dalmatinske županije, što nisu obuhvaćeno važećom odredbom istoga članka Statuta Zavoda.

Uslijed prelaska kune na euro mijenja se odredba članka 31. Statuta, na način da se iznosi utvrđeni u kunama zamjenjuju eurima.

Zakonom o izmjenama i dopunama Zakona o socijalnoj skrbi („Narodne novine“, broj 71/23) izmijenjen je stavak 2. članka 180. Zakona o socijalnoj skrbi („Narodne novine“, broj 18/22., 46/22. i 119/22.), kojim je uređen sastav Upravnog vijeća Zavoda te je istim sada propisano da Upravno vijeće čini devet članova, i to:

1. šest članova koje Vlada Republike Hrvatske imenuje na prijedlog ministra

2. jedan član predstavnik radnika Zavoda imenovan na način iz stavka 4. ovoga članka

3. jedan član kojeg Vlada Republike Hrvatske imenuje na prijedlog Gospodarsko-socijalnog vijeća iz redova reprezentativnih sindikata

4. jedan član kojeg Vlada Republike Hrvatske imenuje na prijedlog Gospodarsko-socijalnog vijeća iz redova poslodavaca.

Istim je Zakonom propisana i obveza Zavoda na usklađivanje Statuta s izmijenjenom odredbom te potrebno je izmijeniti i odredbu članka 34. stavak 2. važećeg Statuta Zavoda.

Sukladno članku 184. Zakona o socijalnoj skrbi („Narodne novine“, broj 18/22., 46/22., 119/22., 71/23.), prijedlog Izmjena Statuta Hrvatskog zavoda za socijalni rad dostavlja se Vladi Republike Hrvatske na davanje prethodne suglasnosti, po čemu će se objaviti u „Narodnim novinama“.